KOMISIJOS SPRENDIMAS
2009 m. balandžio 28 d.
kuriuo leidžiama tiekti rinkai likopeną iš Blakeslea trispora kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2009) 3039)
(Tekstas autentiškas tik ispanų kalba)
(2009/365/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2007 m. rugpjūčio 30 d. bendrovė Vitatene kompetentingoms Jungtinės Karalystės institucijoms pateikė prašymą leisti tiekti rinkai likopeną iš Blakeslea trispora kaip naują maisto sudedamąją dalį. 2007 m. spalio 17 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Ataskaitoje padaryta išvada, kad atsižvelgiant į kitas nagrinėjamas su likopenu susijusias paraiškas, reikalingas papildomas vertinimas norint užtikrinti, kad leidimai naudoti įvairių rūšių likopenus kaip naujas maisto sudedamąsias dalis būtų suteikti tomis pačiomis sąlygomis.
(2)
2008 m. vasario 11 d. Komisija pirminio vertinimo ataskaitą išsiuntė visoms valstybėms narėms.
(3)
2008 m. konsultuotasi su Europos maisto saugos tarnyba, o 2008 m. gruodžio 4 d. ši pateikė savo nuomonę.
(4)
EMST savo nuomonėje padarė tokią išvadą: kadangi likopenas gali pakisti dėl oksidacijos, jis turi būti gaminamas kaip suspensijos valgomuosiuose aliejuose, tiesiogiai supresuoti arba disperguojantys vandenyje milteliai. Turi būti užtikrinta pakankama antioksidacinė apsauga.
(5)
EMST taip pat padarė išvadą, kad nors vidutinis vartotojas likopeno paprastai suvartos mažiau nei leistina paros dozė (LPD), kai kurie vartotojai gali jo suvartoti daugiau nei LPD. Todėl taip pat būtų tikslinga kelerius metus po leidimo suteikimo kaupti vartojimo duomenis, kad būtų galima peržiūrėti šį leidimą atsižvelgiant į papildomą informaciją apie likopeno saugumą ir jo suvartojimą. Visų pirma reikėtų kaupti duomenis apie likopeno kiekį pusryčių dribsniuose. Tačiau šio sprendimo reikalavimas taikomas tik jei likopenas naudojamas kaip nauja maisto sudedamoji dalis, o ne kaip maisto dažiklis; pastarajam taikoma 1988 m. gruodžio 21 d. Tarybos direktyva 89/107/EEB dėl valstybių narių įstatymų, reglamentuojančių maisto priedus, kuriuos leidžiama naudoti žmonėms vartoti skirtuose maisto produktuose, suderinimo (2).
(6)
Remiantis moksliniu vertinimu nustatyta, kad likopenas iš Blakeslea trispora atitinka Reglamento (EB) Nr. 258/97 3 straipsnio 1 dalyje nustatytus kriterijus.
(7)
Bendrovė Vitatene sutiko, kad Komisijos sprendimas 2006/721/EB (3) būtų panaikintas.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos rinkai galima tiekti I priede nurodytą likopeną iš Blakeslea trispora (toliau - produktas) kaip naują maisto sudedamąją dalį naudoti II priede išvardytuose maisto produktuose.
2 straipsnis
Ženklinant maisto produktus, kuriuose yra naujos maisto sudedamosios dalies, kurią šiuo sprendimu leidžiama tiekti rinkai, nurodomas jos pavadinimas „likopenas“.
3 straipsnis
Bendrovė Vitatene, tiekdama produktą rinkai, parengia stebėsenos programą. Į šią programą įtraukiama informacija apie maisto produktuose naudojamus likopeno kiekius, kaip apibrėžta III priede.
Surinkti duomenys pateikiami Komisijai ir valstybėms narėms. Atsižvelgiant į naują informaciją ir į EMST ataskaitą, ne vėliau kaip 2014 m. likopeno kaip maisto sudedamosios dalies naudojimas turėtų būti peržiūrėtas.
4 straipsnis
Sprendimas 2006/721/EB panaikinamas.
5 straipsnis
Šis sprendimas skirtas Vitatene S.A.U. Avda. Antibióticos 59-61, E-24009 León, Ispanija.
Priimta Briuselyje, 2009 m. balandžio 28 d.